b'\n_START_ARTICLE_\nBarbara Brezigar\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani be\xc5\xbeigrajski gimnaziji je \xc5\xa1tudirala pravo v Ljubljani, leta 1976 pa se je poro\xc4\x8dila z Bogoslavom Brezigarjem._NEWLINE_Leta 1980 je bila imenovana za okro\xc5\xbeno dr\xc5\xbeavno to\xc5\xbeilko na ljubljanskem to\xc5\xbeilstvu. Leta 1993 je na to\xc5\xbeilstvu prevzela vodenje oddelka za splo\xc5\xa1ne in gospodarske zadeve, leto pozneje pa je postala namestnica vodje ljubljanskega okro\xc5\xbenega dr\xc5\xbeavnega to\xc5\xbeilstva Toma\xc5\xbea Miklav\xc4\x8di\xc4\x8da. Od aprila do novembra 1995 je opravljala funkcijo vr\xc5\xa1ilke dol\xc5\xbenosti vodje ljubljanskega to\xc5\xbeilstva. Ob koncu leta 1995 je neuspe\xc5\xa1no kandidirala za vodjo to\xc5\xbeilstva._NEWLINE_Na povabilo takratnega generalnega dr\xc5\xbeavnega to\xc5\xbeilca Antona Drobni\xc4\x8da je februarja 1996 prevzela vodenje skupine to\xc5\xbeilcev za posebne zadeve. Leta 1997 je postala \xc4\x8dlanica odbora izvedencev Sveta Evrope za podro\xc4\x8dje pranja denarja, leto pozneje pa vrhovna dr\xc5\xbeavna to\xc5\xbeilka. Leta 1999 se je neuspe\xc5\xa1no potegovala za polo\xc5\xbeaj generalne dr\xc5\xbeavne to\xc5\xbeilke. Junija 1999 je odstopila s polo\xc5\xbeaja vodje skupine to\xc5\xbeilcev za posebne zadeve._NEWLINE_Leta 2000 je sprejela polo\xc5\xbeaj pravosodne ministrice v Bajukovi vladi. Neuspe\xc5\xa1no je kandidirala na volitvah za predsednika dr\xc5\xbeave leta 2002, s podporo desnih politi\xc4\x8dnih strank (SDS, NSI, SLS+SKD)._NEWLINE_20. maja 2005 je bila v Dr\xc5\xbeavnem zboru RS potrjena za generalno dr\xc5\xbeavno to\xc5\xbeilko; 4. maja 2011 jo je zamenjal Zvonko Fi\xc5\xa1er.'